EELNÕU

**Riigikogu kodu ja töökorra seaduse muutmise seadus**

**§ 1. Riigikogu kodu- ja töökorra seaduse muutmine**

Riigikogu kodu- ja töökorra seaduses tehakse järgmised muudatused:

**1)** paragrahvi 40 lõike 1 esimene lause asendatakse järgmisega:

„(1) Fraktsiooni võivad moodustada vähemalt viis sama erakonna kandidaatide nimekirjast valitud Riigikogu liiget või vähemalt viis sõltumatut Riigikogu liiget.”;

**2)** paragrahvi 47 täiendatakse lõikega 11 järgmises sõnastuses:

„(11) Eelnõude muudatusettepanekute hääletamine ja lõpphääletamine viiakse igal töönädalal läbi neljapäevasel Riigikogu istungil nii, et need on päevakorras üksteise järel.”;

**3)** paragrahvi 140 lõiget 1 täiendatakse teise lausega järgmises sõnastuses:

„Arupärimise adressaat esitab oma vastuse arupärijale ja Riigikogu juhatusele kirjalikult vähemalt 24 tundi enne arupärimisele suuliselt vastamist ning Riigikogu juhatus teeb selle kirjaliku vastuse võimalikult kiiresti Riigikogu liikmetele teatavaks.”;

**4)** paragrahvi 15212 lõige 1 muudetakse ja sõnastatakse järgmiselt:

„(1) Komisjon arutab pöördumist ja teeb otsuse pöördumise kohta kümne tööpäeva jooksul pöördumise menetlusse võtmisest arvates.”;

**5)** paragrahvi 15212 täiendatakse lõikega 5 järgmises sõnastuses:

„(5) Kui pöördumisele on kogutud üle 50 000 allkirja, korraldab Riigikogu komisjoni algatusel olulise tähtsusega riikliku küsimuse arutelu, kutsudes pöördumisel märgitud kontaktisiku või tema esindaja Riigikogu istungile pöördumist selgitama.”;

**6)** paragrahvi 15214 lõige 1 muudetakse ja sõnastatakse järgmiselt:

„(1) Komisjon võib jätta pöördumise sisulise aruteluta läbi vaatamata ja lükata selle tagasi, kui:

1) pöördumine on sisult kokkulangev pöördumisega, mille kohta Riigikogus või komisjonis otsuse tegemisest on möödas vähem kui kuus kuud, või

2) esitatud ettepanek ei ole ilmselgelt kooskõlas Riigikogu pädevusega, Eesti Vabariigi põhiseaduse aluspõhimõtetega või välislepingutest tulenevate Eesti Vabariigi rahvusvaheliste kohustustega.”.

**§ 2. Seaduse jõustumine**

Käesolev seadus jõustub Riigikogu 16. koosseisu ametisse astumise päeval.

Lauri Hussar

Riigikogu esimees

Tallinn, ... ...... 2025

Algatavad Riigikogu liikmed Jaak Valge ja Leo Kunnas 2025. aasta 12. novembril.